Nazarboyev: Qozog‘iston de-yure Jahon savdo tashkiloti a’zosiga aylandi

Qozog‘iston Jahon savdo tashkilotining to‘la huquqli a’zosiga aylanmoqda, biroq respublika uchun og‘ir sinovlar davri boshlanmoqda. Bu haqda Qozog‘iston prezidenti Nursulton Nazarboyev xalqqa murojaatida aytib o‘tdi, deb yozadi “TASS”.

“Bugun, 30-noyabr kuni Qozog‘iston de-yure (qonuniy asosda) JSTning to‘la huquqli a’zosiga aylanadi. Bu haqda JST Bosh Assambleyasi majlisida rasman e’lon qilinadi”, — dedi Nazarboyev.
Shu bilan birga, Nazarboyev ayni paytda “yangi risklar yangi imkoniyatlar bilan uyg‘unlashadigan keskin va og‘ir davr kelayotgani”ni ham ta’kidladi.
“Yetakchi mamlakatlar qarama-qarshiligi, bir-biriga sanksiyalar kiritish butun dunyoni boshi berk ko‘chaga yetaklamoqda, — deya qayd etdi u. — Qozog‘istonning asosiy eksport mahsulotining jahon bozoridagi qiymati bir necha marta pasaydi”.
Ostona JSTga a’zo bo‘lish haqidagi arizani 1996-yil 29-yanvarda bergan edi. 10-iyun kuni mamlakatning tashkilotga qo‘shilish shartlari haqidagi muzokaralar yakunlandi. Qozog‘istonning JSTga a’zo bo‘lishi bo‘yicha hujjatlar paketi loyihasi tashkilot  ishchi guruhiga rasman tasdiqlash uchun 22-iyun kuni topshirilgan edi.